b'\n_START_ARTICLE_\nS-31\n_START_PARAGRAPH_\nS-31 (imenovana tudi S31, kraj\xc5\xa1e za Soseska-31) je izrazita urbana stanovanjska soseska v Mariboru, na podro\xc4\x8dju Mestne \xc4\x8detrti Pobre\xc5\xbeje. Nahaja se v prostoru ob \xc4\x8cufarjevi cesti in Ulici Veljka Vlahovi\xc4\x8da ter je obdana s Hutterjevo kolonijo in \xc5\xa1tevilno individualno stanovanjsko gradnjo._NEWLINE_Soseska je bila zgrajena v letih 1977 do 1986 in obsega povr\xc5\xa1ino 11,47 ha ter spada v ti. III. fazo gradnje sosesk v Mariboru. Sosesko obkro\xc5\xbeata dve prometnici, \xc4\x8cufarjeva cesta in Ulica Veljka Vlahovi\xc4\x8da. S-31 ima notranje omre\xc5\xbeje cest, ki se priklju\xc4\x8dijo na \xc5\xbee omenjeni prometnici. Urbanisti\xc4\x8dna zasnova je izrazito razgibana in razvle\xc4\x8dena, saj je bila soseska ume\xc5\xa1\xc4\x8dena v \xc5\xbee obstoje\xc4\x8de stanovanjsko obmo\xc4\x8dje, tako da ne tvori zaklju\xc4\x8dene celote, ampak se nadaljuje v naselje individualnih stanovanjskih hi\xc5\xa1. Tlorisna zasnova objektov je v obliki \xc4\x8drk C in L, bloki so veri\xc5\xbeno terasnega tipa in grajeni v nakazani karejski zazidavi. _NEWLINE_Na\xc4\x8drtovalci so ji posku\xc5\xa1ali namenili vlogo samozadostne skupnosti. V sredi\xc5\xa1\xc4\x8du je bil tako leta 1981 zgrajen vrtec, majhna trgovina, frizerski salon, po\xc5\xa1ta in kavarna. V neposredni bli\xc5\xbeini se nahajajo \xc5\xa1tevilni trgovski centri (Tu\xc5\xa1, Lidl, Hofer, Mercator, Eurospin). _NEWLINE_Soseska je priklju\xc4\x8dena na skupno kotlovnico zgrajeno leta 1977, ki se nahaja v sredi\xc5\xa1\xc4\x8du, neposredno ob vrtcu. V za\xc4\x8detku je kotlovnica stanovanjske bloke ogrevala na kurilno olje, nakar jo je novi upravljavec Petrol v celoti prenovil, vklju\xc4\x8dno s \xc4\x8drpalkami, toplotnimi postajami in vro\xc4\x8devodom. V zvezi s kotlovnico sicer obstajajo tudi nekatera nere\xc5\xa1ena zemlji\xc5\xa1ko-knji\xc5\xbena vpra\xc5\xa1anja.   _NEWLINE_V S-31 je veliko zelenih povr\xc5\xa1in, igri\xc5\xa1\xc4\x8d in prostorov za dru\xc5\xbeenje stanovalcev. Dostop do soseske je mogo\xc4\x8d z mestnim prometom, z linijo 16.'